Een vas ná skote klap tydens hoëspoed-jaagtog op N2Argieffoto: Kent Williamson ŉ Man is Woensdagaand laat in hegtenis geneem ná ŉ skietery tussen lede van die polisie en drie verdagtes van ŉ gekaapte voertuig op die N2 in Durban in KwaZulu-Natal ontstaan het. Kyle van Reenen, woordvoerder van Marshall Security, sê owerhede is omstreeks 18:30 in kennis gestel van ŉ Toyota Hi Ace wat in die Stanger-omgewing gekaap is. Die polisie het sowat drie verdagtes in die voertuig agternagesit ná die voertuig deur die Tongaat-tolhek beweeg het. ŉ Skietery en ŉ hoëspoed-jaagtog het tussen die polisie en die drie verdagtes ontstaan, waarna lede van die polisie daarin kon slaag om die Toyota by die Queen Nand-rylaanafrit tot stilstand te dwing. Twee van die verdagtes het te voet gevlug. Die bestuurder van die voertuig het ŉ skietwond in sy skouer opgedoen, en is deur die polisie in hegtenis geneem voor hy na ŉ nabye hospitaal geneem is. Geen lede van die polisie is beseer nie. Van Reenen sê die ander verdagtes is steeds soek. ŉ Polisiesoektog duur Donderdag voort.